**Jim Aleksander Anderson**, tidligere **Jim Alexander Wolden** (født 1973)[] er en norsk tidligere forretningsmann. Han er mest kjent for å ha startet nettverksselskapet The 5 Percent Community (T5PC) i 2003.

Bakgrunn
--------

I årene før T5PC ble etablert var Jim Wolden engasjert i en lang rekke selskaper med pyramidelignende omsetningsmodell. Blant disse var Club Coyote, Nettreiser og Network Holiday som han selv etablerte og drev, i stor grad hjulpet av advokaten Dennis Ekpete.

Business Club ble etablert i foretaksregisteret i januar 2001. Konsulentselskapet Brand Consulting ble leid inn for å bistå med å utarbeide selskapets forretningsplan. Jim Wolden hadde konkurskarantene og kunne formelt ikke drive selskapet, men 60 % av aksjene ble registrert på hans samboer. Andreas Grøstad som senere skulle startet T5PC sammen med Wolden og Chim Kjølner eide 20 % av aksjene. Dennis Ekpete og hans søster var også involvert i etableringen av selskapet. Medlemskap i Business Club kostet 19 500 kroner, og medlemmene ble lovet rabatter på varer og tjenester. Selskapet ble etter ett år tvangsavviklet etter at selskapets revisor hadde trukket seg. De var da blitt solgt medlemskap for 4 millioner kroner, dette var blitt brukt til reiser, telefoni og leasing av bil, og det var også blitt utbetalt betydelige beløp til Wolden som delvis var blitt fakturert som konsulentbistand som daglig leder. Bostyrers konklusjon var at det i realiteten var Wolden som drev selskapet. Forholdene ble politianmeldt, men saken ble henlagt av Oslo Politikammer.

I tillegg ble Wolden involvert i pyramideselskapene LifeWealth8 og Alpha Club. Sistnevnte selskap ble etterforsket av Økokrim og senere frikjent av Lotteritilsynet fordi gjeldende lotterilov ikke hadde hjemmel for å felle selskapet for brudd på forbudet mot pyramidespill.

The 5 Percent Community
-----------------------

Utdypende artikkel: The 5 Percent Community

Som i Business Club ble det forsøkt holdt skjult at Jim Wolden var hovedpersonen bak selskapet, og Brandmark Consulting ble igjen benyttet som rådgiver. Woldens visjon var å skape et milliardselskap tuftet på salg av varer og tjenester, der medlemmene i tillegg skulle tjene penger på salg av aksjer og verving av nye deltakere. I realiteten ble det aldri etablert noen salgsvirksomhet av betydning som kunne gi verdiskapning i selskapet utover det som ble puttet inn av penger fra nye medlemmer. Høsten 2004 hadde vervingen nådd et metningspunkt, og mislykkede investeringer i kombinasjon med systematisk tapping av selskapet medførte at det ikke lenger var verdier igjen i selskapet.

Da Kapital og Hegnar Online i 2003 begynte å publisere advarsler mot T5PC, sendte Wolden gjennom sin advokat en rekke meldinger til Hegnar Media om at han vurderte å forfølge mediehuset rettslig.

Mens T5PC-saken toppet seg høsten 2004 satt Wolden i Kongsvinger fengsel hvor han sonet en dom for momsbedrageri fra salg av bøker i 1997 og 1998. I november 2004 ble T5PC slått konkurs. Han rømte til Spania i frykt for hva som ville skje når medlemmene skjønte at alle verdier var borte. Blant dem som hadde investert penger i T5PC var personer knyttet til MC-klubbene Hells Angels og Bandidos, samt personer tilknyttet Nokas-dømte David Toska. I august 2004 hadde han blitt truet på livet av illsinte danske Hells Angels-medlemmer som mente at T5PC skyldte dem 15 millioner kroner.

Wolden mente i etterkant at han ikke hadde gjort noe galt, og at forretningsidéen bak T5PC var svært god.

Etterforskning og personlig konkurs
-----------------------------------

I løpet av få år gikk 73 millioner kroner inn og ut på Woldens private konto. Han skal ha tjent rundt 50 millioner på virksomheten i T5PC. I 2003 utbetalte Dennis Ekpete 4,4 millioner til Wolden fra T5PC sin klientkonto. Pengene ble i hovedsak brukt til å finansiere en svært luksuriøs livsstil. Han gikk til innkjøp av en rekke luksusbiler, en Lamborghini, en Jaguar, en Porsche og flere Mercedeser. Han bestilte også en 55 fots Princess yatch, og var i gang med å oppgradere sin bolig med tennisbane og svømmebasseng da konkursen inntraff. Han hadde ikke søkt om godkjenning hos Eidsvoll kommune til å gjennomføre disse endringene på eiendommen.

To år etter konkursen ble Wolden slått personlig konkurs av kemneren i Sørum, da han skulle være skyldig 20 millioner i skatt. Han var da pliktig å oppgi alle forretningsinteresser, men unnlot å opplyse om at han hadde etablert et selskap på Seychellene med navnet *Global Wealth Management* som hadde store likhetstrekk med T5PC. Totalt var kravene mot Woldens konkursbo 65 millioner kroner. Da bobestyrer skulle sikre seg verdiene i Woldens bilpark hadde Bandidos allerede forsynt seg av denne på oppdrag fra Hells Angels.

I 2005 ble Wolden dømt til åtte måneders fengsel for bedrageri og brudd på regnskapsloven knyttet til driften av serveringsstedet Club Coyote. I 2008 ble han innkalt til soning, men da han ikke møtte ble han etterlyst av Politiet. Heller ikke bobestyrer fra Woldens personlige konkurs fikk tak i ham. Noe av utfordringen var at han i mellomtiden hadde skiftet navn fra Jim Wolden til Jim Anderson.

Andre konsepter
---------------

I 2010 lanserte Anderson nettverksselskapet Fortunelines. Selskapet lovet en daglig avkastning på 3 % som skulle oppnås gjennom valutahandel. Samme år returnerte han til Norge for å sone sin andre dom. Under dette fengselsoppholdet skal han ha lagt planene for selskapet Club Toro FX som han i 2011 lanserte fra Spania. Konseptet var bygget rundt en programvare som skulle optimalisere spekulasjoner i valutamarkedet der man ikke skulle trenge noen kunnskap om valutamarkedet for å oppnå suksess. Deltakere ble rekruttert med løfte om 10 % månedlig avkastning på innskutt kapital. Ved innmelding måtte man sette inn minimum 500 euro på en tradingkonto, i tillegg til 199 euro for lisens til programvaren. Det ble rigget en konkurranse der de tre som var dyktigst til å verve nye medlemmer skulle premieres med hver sin bil, henholdsvis Ferrari, Mercedes og Peugeot. Da de forespeilede utbetalingene uteble ble det fremsatt grove trusler mot en annen nordmann som ble fremstilt som talsmann for selskapet, noe han selv benektet. Det er uklart hvor mange personer som deltok i konseptet. Nye medlemmer ble av Anderson informert om at selskapet hadde 13 000 medlemmer, men i et intervju med Kapital sommeren 2012 hevdet han at det kun var 314 betalende deltakere.

I 2016 var Anderson arkitekten bak nettverkselskapet Ultimate Business World (UBW) på oppdrag fra den norske forretningsmannen Paal Aschjem, som har drevet virksomhet i Estland siden 1992. Konseptet var å etablere en virtuell valuta. Da forretningsmodellen ble lagt frem for et estisk advokatfirma ble det påpekt at konseptet var svært lik en Ponzi-svindel og ville være forbudt. Selskapet som stod bak UBW het Manhattan Securities ÖU, og ble drevet av Aschjem sammen med vossingen Johannes Solstad. Sistnevnte drev noen år tidligere det britiske selskapet Manhattan Securities sammen med Anderson, og kom i medienes fokus i forbindelse med kjøpet av Asger Jensbys luksusvilla på Kongsvinger i 2010. Manhattan Securities skrev kontrakt på huskjøpet, men selskapets nederlandske direktør Frank Scholten hevdet at det var Anderson som var den reelle kjøperen. Anderson benektet dette, men kjøpet ble uansett ikke gjennomført. Frank Scholten hadde vært nabo med Anderson på Marbella og hadde tidligere samme år blitt presentert som talsperson for Fortunelines.

Referanser
----------

1. ↑  Slettan, Are (8. desember 2004). «Advokat tett knyttet til Jim Wolden». *Nettavisen*. Besøkt 23. april 2023.
2. 1 2  «Business Club brukte samme rådgiver». *Dagens Næringsliv*. 1. desember 2004.
3. ↑  «1,1 mrd. via T5PC-advokat». *Dagens Næringsliv*. 7. desember 2004.
4. ↑  «Historien gjentar seg». *Dagens Næringsliv*. 1. desember 2004.
5. ↑  Valebrokk, Per; Dugstad, Line; Welhaven, Leif; Arnseth, Andreas; Ertzaas, Pål K. (21. november 2004). «Fra null til 39 millioner på et år». *VG Nett*. Besøkt 23. april 2023.
6. ↑  Orskaug, Oliver (19. november 2004). «– Dette er ren svindel». *Dagbladet*. Besøkt 23. april 2023.
7. ↑  «Fritt fram for pyramidesalg». *Dagbladet*. 13. mars 2002. «Ved å selge varer eller rettigheter sammen med pyramidevervingen, defineres ikke virksomheten som pyramidespill.»
8. ↑  «Trodde han skulle bli styrtrik». *VG*. 25. november 2004.
9. 1 2  de la Forest, Morten (2005). *Pyramidegalskapen*. Hegnar media. ISBN 8271461281.
10. 1 2  ««Konge» i fengselet». *Glåmdalen*. 24. november 2004.
11. ↑  «T5PC-konkurs rammer minst 70.000». *ABC Nyheter*. 19. november 2004.
12. ↑  «Jim Wolden snakker ut». *Nettavisen*. 25. november 2004.
13. ↑  «Avslørt av hemmelige opptak». *Nettavisen*. 28. november 2006.
14. ↑  «Livredde for Hells Angels». *VG*. 21. november 2004.
15. ↑  «Jim Wolden snakker ut». *Nettavisen*. 25. november 2004.
16. 1 2 3  Fremmerlid, Thor (22. november 2008). «Hvor i all verden er Jim Wolden?». *Romerikes Blad*. Besøkt 23. april 2023.
17. 1 2  *Fra pyramidetopp til næringsflopp*, Kapital 20/2011
18. ↑  «Betalte ut 4,4 mill. til Wolden». *Dagens Næringsliv*. 9. desember 2004. «T5PC-advokat Dennis Ekpete (36) betalte ifjor ut 4,4 millioner kroner til den bedragerisiktede T5PC-gründeren Jim Wolden. Pengene kom fra klientkontoen som Ekpete styrte for pyramideselskapet.»
19. ↑  «Jim Wolden hadde låven full av luksusbiler». *VG*. 22. november 2004.
20. ↑  «Pyramide-Princess til 25 millioner». *Finansavisen*. 18. oktober 2003.
21. ↑  Berg, Morten Michelsen (22. november 2008). «Ingen finner Jim Wolden». *TV 2*. Besøkt 23. april 2023.
22. ↑  «Nå skal de lokke oss utpå igjen». *Dagbladet*. 18. august 2006. «I fjor opprettet han nettverksselskapet Global Wealth Management Ltd. i Seychellene, som skulle starte nettbutikk, og lokket med store avkastninger på selskapets «aksjer».»
23. ↑  «Mistenkes for bounndragelse». *Finansavisen*. 7. september 2006. Besøkt 23. april 2023.
24. ↑  «Bandidos kapret T5PC-luksus». *Nettavisen*. 27. november 2006.
25. ↑  «Kjøpte gigantvilla fra fengselet». *Dagens Næringsliv*. 12. mai 2010. Besøkt 23. april 2023.
26. ↑  Fremmerlid, Thor (26. november 2008). «Møter ikke til soning». *Romerikes Blad*. Besøkt 23. april 2023.
27. ↑  «– T5PC-Wolden med ny pyramide». *E24*. 11. februar 2010. Besøkt 23. april 2023.
28. ↑  «Lokkes med Ferrari». *Kapital*. 28. juni 2012. «Etter å ha floppet med pyramideselskapet The Five Percent Community (T5PC) noen år inn i det nye årtusenet, er nordmannen Jim Anderson, tidligere Jim Wolden, på farten igjen med nye prosjekter. Denne gangen i Spania.»
29. ↑  «Clubtoro FX». Club Toro. 2012. Arkivert fra originalen 8. mars 2012. Besøkt 23. april 2023.
30. ↑  «Club Toro | Competitions». Club Toro. 2. januar 2011. Arkivert fra originalen 3. desember 2011. Besøkt 23. april 2023.
31. 1 2  «Politianmeldes for nettverkssvindel». *Kapital*. 9. august 2012.
32. ↑  «10.000 kroner har blitt til 150 millioner». *Hegnar Online*. 29. mai 2006. Arkivert fra originalen 10. januar 2019. Besøkt 23. april 2023.
33. ↑  Ytreberg, Rune (8. mars 2017). «Den tidligere «pyramidekongen» Jim Anderson aktiv i nytt nettverksselskap (+)»Betalt abonnement kreves. *Dagens Næringsliv*. Besøkt 23. april 2023.
34. ↑  T5PC-gründer sentral i villa-kjøp Arkivert 12. mars 2017 hos Wayback Machine. Hegnar Online
35. ↑  «Jensby sælger norsk skovpalads - igen». *Finans*. 18. august 2020.
36. ↑  «Kjøpte gigantvilla fra fengselet». *Dagens Næringsliv*. 12. mai 2010.